# ארי פולמן

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
ארי פולמן

ארי פולמן, במאי ותסריטאי קולנוע וטלוויזיה ישראלי.

פולמן נולד וגדל בחיפה, בבגרותו למד קולנוע במגמת הקולנוע והטלוויזיה באוניברסיטת תל אביב. לאחר שסיים לימודיו ביים סרט דוקומנטרי בשם "זוג ועוד באוטו" שלא זכה להצלחה. את סרטו הדוקומנטרי השני, "שאנן שיא", יצר עם חברו למגמה אורי סיון בשנת 1991. הסרט, אשר עוקב אחר מצבים רגשיים על רקע מלחמת המפרץ, נחל הצלחה רבה, זכה בפרס אוסקר ישראלי, פרס וולג'ין בפסטיבל הקולנוע ירושלים ובמספר פרסים בינלאומיים. בשנת 1993 החל לכתוב את המדור "מדריך הטרמפיסט" בעיתון "העיר", אותו כתב במשך שמונה שנים. באותה תקופה החל לביים כתבות דוקומנטריות ל"עובדה" של אילנה דיין, לתוכניתו של גבי גזית ולתוכנית "העין השלישית". במהלך השנים מונה למנהל דרמות הטלוויזיה של זכיינית השידור קשת בערוץ 2, ויצר את פרויקט "סיפורים קצרים על אהבה".

בשנת 1996 ביים וכתב יחד עם סיון את סרטם העלילתי הראשון, "קלרה הקדושה", בכיכובם של לוסי דובינצ'ק, מאיה מרון ויגאל נאור. הסרט, אשר עוקב אחר ילדה בעלת כוחות על-טבעיים מעיירת פיתוח על רקע המילניום האנדרלמוסי, זכה לאהדת קהל רבה ולביקורות משבחות ובמהרה נהפך לסרט חובת-צפייה. בשנת יציאתו זכה הסרט בשישה פרסי אוסקר ישראלי, ביניהם לצוות השחקנים, לצוות ההפקה ולפולמן וסיוון עצמם בקטגוריות הבימוי, הסרט והתסריטאות. לאחר מכן השתתף במספר פסטיבלים בחו"ל וזכה בפרס מיוחד בפסטיבל קרלו-יוארי בצ'כיה ובפרסים נוספים בארצות הברית.

בשנת 2001 ביים פולמן את סרטו "MADE IN ISRAEL" ("מייד אין יזראל") בכיכובם של מנשה נוי ויבגניה דודינה. הסרט, אשר עוקב אחר סיפורם של חמישה ישראלים הנשלחים לתפוס פושע נאצי, זכה בשבחים רבים ובשני פרסי אופיר (ביניהם למלחין ברי סחרוף), השתתף בפסטיבל ירושלים ובמספר פסטיבלים שונים לקולנוע בעולם. באותה שנה החל לכתוב יחד עם סיון וצוות כותבים מובחר את עונתה השלישית של סדרת הטלוויזיה הדרמטית "שבתות וחגים" בכיכובם של יעל אבקסיס, אלון אבוטבול וליאור אשכנזי. "שבתות וחגים" הצליחה מאוד וזכתה בפרס מסך הזהב.

בשנת 2004 ביים את הסדרה הדוקומנטרית "החומר ממנו עשויה האהבה", החוקרת את נושא האהבה בתרבות האנושית. על סדרה זו זכה פולמן בפרס האקדמיה לטלוויזיה. בשנת 2005 כתב, לצד סיון, אסף ציפור, יעל הדיה וניר ברגמן את סדרת הטלוויזיה עטורת השבחים של הוט 3 "בטיפול" בכיכובם של אסי דיין, גילה אלמגור ואיילת זורר. הסדרה זכתה לקהל מעריצים גדול ולביקורות מוצלחות. בשנת 2006 כתב, לצד רני בלייר וענת אסולין, את סדרת הטלוויזיה "פרשת השבוע" בכיכובם של רונית אלקבץ, קרן מור ודני גבע. "פרשת השבוע" גם היא נחשבת להפקה מוצלחת.

## [עריכה] קישורים חיצוניים

- ארי פולמן, במסד הנתונים הקולנועיים IMDb (באנגלית)

הקודם: 1995 - שבי גביזון | זוכה בפרס אופיר לבימוי לשנת 1996 אורי סיון וארי פולמן ("קלרה הקדושה") | הבא: 1997 - ג'ולי שלז

מקור: http://he.wikipedia.org../../../%D7%90/%D7%A8/%D7%99/%D7%90%D7%A8%D7%99_%D7%A4%D7%95%D7%9C%D7%9E%D7%9F.html

קטגוריות: במאי קולנוע ישראלים | תסריטאי קולנוע ישראליים | זוכי פרס אופיר

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש